ଟ୍ରାଇଚୁରିଆସିସ୍  (ଇଂରାଜୀରେ ) ବା ହ୍ୱିପ୍‌ୱର୍ମ ସଂକ୍ରମଣ  (ଇଂରାଜୀରେ ) ଏକ ପ୍ରକାର ପରଜୀବୀ ପୋକ ଟ୍ରାଇଚୁରିସ୍‌ଟ୍ରିକ୍‌ଚୁରିଆ  (ଇଂରାଜୀରେ ) ବା ହ୍ୱିପ୍‌ୱର୍ମ   ଯୋଗୁ ହୁଏ  । ଅଳ୍ପ ସଂଖ୍ୟକ ପରଜୀବୀ ସଂକ୍ରମଣ ହୋଇଥିଲେ ଲକ୍ଷଣ ଦେଖାଯାଏ ନାହିଁ । ଏହି ସଂଖ୍ୟା ଅଧିକ ହେଲେ ପେଟ ଯନ୍ତ୍ରଣା, ଥକ୍କାଣ ଓ ତରଳ ଝାଡ଼ା ହୁଏ । ତରଳ ଝାଡ଼ାରେ ବେଳେ ବେଳେ ରକ୍ତ ପଡ଼େ । ସଂକ୍ରମିତ ପିଲାମାନଙ୍କର ଶାରୀରିକ ଓ ମାନସିକ ବୃଦ୍ଧି କମ୍ ହୁଏ । ରକ୍ତସ୍ରାବ ଯୋଗୁ ରକ୍ତରେ ଲୋହିତ ରକ୍ତ କଣିକା କମ୍ ହୋଇପାରେ । ଲୋକମାନେ ଏହି ପରଜୀବୀର ଅଣ୍ଡା ଅପମିଶ୍ରିତ ଖାଦ୍ୟ ଓ ଜଳ ଗ୍ରହଣ କଲେ ଟ୍ରାଇଚୁରିଆସିସ୍ ରୋଗ ହୁଏ । ପ୍ରଦୂଷିତ ପରିବା ଭଲରୁପେ ପରିସ୍କାର କରା ନ ଯାଇଥିଲେ ବା ରନ୍ଧା ନ ହୋଇଥିଲେ ଏହା ସମ୍ଭବ ହୁଏ । ପଡ଼ିଆରେ ଝାଡ଼ା ଯିବା ବ୍ୟବସ୍ଥା ଥିଲେ ସେଠାରେ ମାଟି ସ‌ହ ପରଜୀବୀର ଅଣ୍ଡା ମିଶିଥାଏ ଓ ଏହି ମଳମିଶ୍ରିତ ମାଟିକୁ ସାର ରୂପେ ବ୍ୟବ‌ହାର କଲେ ସଂକ୍ରମଣ ହୁଏ । ସଂକ୍ରମିତ ଲୋକର ମଳରେ ଏହ ଅଣ୍ଡା ଥାଏ । ଛୋଟ ପିଲାମାନେ ଏହି ମାଟିରେ ଖେଳିବା ସମୟରେ ମଇଳା ହାତ ପାଟିରେ ପୁରାଇଲେ ସ‌ହଜରେ ସଂକ୍ରମଣ ହୁଏ । ଏହି ପୋକ ବୃହଦନ୍ତ୍ରରେ ବାସ କରନ୍ତି ଓ ଏହା ଲମ୍ବ ପ୍ରାୟ ୪ ସେ.ମି. । ଅଣୁବୀକ୍ଷଣ ଯନ୍ତ୍ର ତଳେ ମଳ ପରୀକ୍ଷା କଲାବେଳେ ଏହି ପୋକର ଅଣ୍ଡା ଦେଖିଲେ ରୋଗ ନିର୍ଣ୍ଣୟ କରାଯାଏ । ଏହି ଅଣ୍ଡାର ଆକାର ଦେଖିବାକୁ ବ୍ୟାରେଲ ଭଳି । ଉତ୍ତମରୁପେ ହାତ ଧୋଇବା ଓ ଖାଦ୍ୟ ରାନ୍ଧିବାଦ୍ୱାରା ଏହି ରୋଗକୁ ପ୍ରତିରୋଧ କରିହୁଏ । ଉତ୍ତମ ପରିମଳ ବ୍ୟବସ୍ଥାରେ ପରିସ୍କାର ପାଇଖାନା ବ୍ୟବ‌ହାର ଓ ପରିସ୍କାର ଜଳ ବ୍ୟବ‌ହାର ଅପରିହାର୍ଯ୍ୟ ଅଟେ । କୌଣସି ଇଲାକାରେ ଏହି ସଂକ୍ରମଣ ହେଉଥିଲେ ସେହି ସ୍ଥାନର ସମସ୍ତ ଲୋକଙ୍କୁ ନିୟମିତ ବ୍ୟବଧାନରେ ଏକାବେଳେକେ ଚିକିତ୍ସା କରାଯାଏ । ଆଲ୍‌ବେଣ୍ଡାଜୋଲ, ମେବେଣ୍ଡାଜୋଲ ବା ଆଇଭରମେକ୍‌ଟିନ ଔଷଧ ତିନି ଦିନ ଧରି ଦିଆଯାଏ । ଲୋକମାନେ ଚିକିତ୍ସା ପରେ ପୁନର୍ବାର ସଂକ୍ରମିତ ହୋଇପାରନ୍ତି । ପୃଥିବୀରେ ପ୍ରାୟ ୬୦୦ରୁ ୮୦୦ ନିୟୁତ ଲୋକ ହ୍ୱିପ୍‌ୱର୍ମ ଯୋଗୁ ସଂକ୍ରମିତ ହୁଅନ୍ତି । ଗ୍ରୀଷ୍ମମଣ୍ଡଳୀୟ ଦେଶମାନଙ୍କରେ ଏହା ଅତି ସାଧାରଣ ରୋଗ ହିସାବରେ ବିବେଚନା କରାଯାଏ । ବିକାଶଶୀଳ ଦେଶମାନଙ୍କରେ ଲୋକମାନଙ୍କର ଏହି ରୋଗ ସ‌ହ ହୁକ୍‌ୱର୍ମ ଓ ଆସ୍କାରିଆସିସ ମଧ୍ୟ ଥାଏ । ଏହି ରୋଗ ଅନେକ ଦେଶ ଉପରେ ଗଭୀର ଅର୍ଥନୈତିକ ପ୍ରଭାବ ପକାଏ । ଏହି ରୋଗ ବିରୁଦ୍ଧରେ ଟିକା ସୃଷ୍ଟି କରିବା ଉଦ୍ୟମ ଚାଲୁ ରହିଛି ।. ରହି ରୋଗ ଅବ‌ହେଳିତ ଗ୍ରୀଷ୍ମମଣ୍ଡଳୀୟ ରୋଗ ହିସାବରେ ପଞ୍ଜିକୃତ ହୋଇଛି ।